慘成玻璃腳 迪亞高祖達又傷抖兩周
2024年04月24日 13:03
東網電視
更多新聞短片
迪亞高祖達(右)上場對富咸射入1球。
利物浦出戰周四(25日)凌晨「默西賽德郡打吡」作客愛華頓前夕,傳來不利消息,剛傷愈復出冇耐嘅前鋒迪亞高祖達,又再次受傷,估計需要休息2星期,意味將錯過對愛華頓、韋斯咸、熱刺嘅英超賽事。
利物浦領隊高普出席賽前記者會時透露有關消息:「好不幸迪亞高祖達上場入波之後,感到不適,應該係臀部受傷,將缺陣2星期,呢個時候出現傷兵問題,當然唔好啦。」
迪亞高祖達今年2月中對賓福特,整傷膝部,直至今個月歐霸盃對阿特蘭大,先至復出,上場對富咸,取得復出後首個入波,可惜又受傷,呢位27歲葡萄牙國腳希望爭取5月14日凌晨復出踢英超對阿士東維拉。